SKRIFTLIG FORESPØRGSEL E-1362/98

af Graham Watson (ELDR) til Kommissionen

(7. maj 1998)

Om: Handelsnormer

Afholder Kommissionen regelmæssige møder eller seminarer for de embedsmænd, der er ansvarlige for handelsnormer i de enkelte medlemsstater?

Erkender Kommissionen, at sådanne møder kan være meget nyttige for at lette udveksling af vigtige oplysninger mellem de handlende?

Svar afgivet på Kommissionens vegne af Martin Bangemann

(26. juni 1998)

Det er vigtigt med et effektivt markedstilsyn for at sikre, at kun produkter, der er i overensstemmelse med EF-retten, markedsføres. Kommissionen noterer sig med glæde det ærede medlems interesse og er enig i, at det er vigtigt at udveksle oplysninger mellem embedsmænd, der er ansvarlige for handelsnormer (markedstilsynsinstanserne) i de enkelte medlemsstater.

Der er truffet adskillige foranstaltninger med henblik på at forbedre det administrative samarbejde mellem de nationale tilsynsinstanser inden for sektorer, der er vigtige for de europæiske borgeres sikkerhed.

Det administrative samarbejde mellem de nationale tilsynsinstanser finder sted inden for rammerne af de direktiver, der er udarbejdet efter den nye metode, og som fastlægger de nødvendige krav til beskyttelse af borgernes og samfundets interesser på områderne for lavspændingsudstyr(1), legetøj(2), elektromagnetisk kompatibilitet(3), medicinske anordninger(4) og fritidsfartøjer(5).

Udveksling af oplysninger finder ligeledes sted i det udvalg, der er nedsat ved Rådets direktiv 92/59/EØF af 29. juni 1992 om produktsikkerhed i almindelighed(6), som skal sikre, at forbrugsvarer, der markedsføres, er sikre. Endvidere sender Kommissionen oplysninger om farlige produkter til medlemsstaterne via det hurtige informationsudvekslingssystem. Kommissionen støtter også uformelt samarbejde mellem de embedsmænd, der skal håndhæve bestemmelserne. Kommissionens arbejdsdokument om håndhævelse af EF-retten på forbrugerområdet(7) indeholder flere forslag, der har til formål at forbedre håndhævelsen af EF-retten på forbrugerområdet, f. eks. udveksling af de bedste metoder samt møder på højt plan.

Kommissionen afholder regelmæssige møder med de nationale levnedsmiddelkontrol-instanser, hvilket giver mulighed for en grundig udveksling af oplysninger om levnedsmiddelkontrol, herunder forberedelsen af det årlige koordinerede program for levnedsmidler, samt om det hurtige varslingssystem for levnedsmidler. Desuden styrker den administrative bistand via en enkelt forbindelsesinstans, som hver medlemsstat har udpeget, udvekslingen af oplysninger mellem medlemsstaterne.

Kommissionen og Det Europæiske Agentur for Lægemiddelvurdering i London afholder regelmæssige møder med repræsentanter fra medlemsstaternes tilsyns- og kontrolinstanser for lægemidler.

Ud over de ovennævnte sektorielle initiativer gør Kommissionen opmærksom på mulighederne i Karolus-udvekslingsprogrammet, der gør det muligt for embedsmænd, der er ansvarlige for markedstilsyn, og andre, der er involveret i håndhævelsen af reglerne på det indre marked, at tilbringe en periode i en anden medlemsstat, hvor de arbejder sammen med deres udenlandske kolleger.

(1) EFT L 77 af 26.3.1973.

(2) EFT L 187 af 16.7.1988.

(3) EFT L 139 af 23.5.1989.

(4) EFT L 189 af 20.7.1990, EFT L 169 af 12.7.1993.

(5) EFT L 164 af 30.6.1994.

(6) EFT L 228 af 11.8.1992.

(7) SEK(98) 527 endelig udg.